หุ้นยุโรปปิดวันศุกร์ร่วงจากคาดการณ์เฟดขึ้นดอกเบี้ย
ตลาดหุ้นยุโรปปิดลบเมื่อคืนวันศุกร์ที่ผ่านมา (7 ส.ค.) เนื่องจากเกิดกระแสความวิตกว่า ธนาคารกลางสหรัฐ (FED) อาจตัดสินใจปรับขึ้นอัตราดอกเบี้ยในเดือนหน้า หลังข้อมูลจ้างงานสหรัฐสดใส
9 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 0.9% ปิดวันศุกร์ที่ผ่านมา (7 ส.ค.) ที่ 397.07 จุด, ดัชนี CAC-40 ตลาดหุ้นฝรั่งเศสปิดที่ 5,154.75 จุด ลดลง 37.36 จุด หรือ 0.72%, ดัชนี DAX ตลาดหุ้นเยอรมันปิดที่ 11,490.83 จุด ลดลง 94.27 จุด หรือ 0.81% และดัชนี FTSE 100 ตลาดหุ้นลอนดอนปิดที่ 6,718.49 จุด ลดลง 28.60 จุด หรือ 0.42% 
กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 215,000 ตำแหน่งในเดือนก.ค. สอดคล้องกับตัวเลขคาดการณ์ของนักวิเคราะห์ โดยลดลงจากระดับ 223,000 ตำแหน่งในเดือนมิ.ย. ขณะที่อัตราการว่างงานทรงตัวที่ระดับ 5.3% ซึ่งเป็นระดับต่ำสุดนับตั้งแต่เดือนเม.ย. 2551 และสอดคล้องกับตัวเลขคาดการณ์ของนักวิเคราะห์เช่นกัน แม้ตัวเลขการจ้างงานนอกภาคเกษตรจะขยายตัวในอัตราที่ชะลอลง แต่ตัวเลขดังกล่าวก็ยังถือว่าแข็งแกร่ง จึงเกิดกระแสคาดการณ์ว่าธนาคารกลางสหรัฐ (FED) อาจตัดสินใจปรับขึ้นอัตราดอกเบี้ยในเดือนหน้า
ก่อนหน้านี้ นางเจเน็ต เยลเลน ประธานเฟด ได้เน้นย้ำในการแถลงนโยบายการเงินรอบครึ่งปีต่อสภาคองเกรสว่า เฟดมีแนวโน้มปรับขึ้นอัตราดอกเบี้ยในปีนี้ โดยภาวะเศรษฐกิจที่ปรับตัวดีขึ้นจะสนับสนุนให้มีการปรับขึ้นอัตราดอกเบี้ยก่อนสิ้นปีนี้ ทั้งนี้ เฟดจะไม่มีการประชุมนโยบายการเงินในเดือนนี้ โดยการประชุมครั้งต่อไปจะเป็นวันที่ 16-17 ก.ย.